Thomas Jensen (S), 2012-05-22:
Dette beslutningsforslag, som er fremsat af Liberal Alliance, og som vi nu skal behandle, er dårligt i dobbelt forstand, da det vil resultere i velfærdsforringelser og i øget forurening.
Forslaget går ud på inden udgangen af 2012 at afskaffe registreringsafgiften.
Liberal Alliance mener, at bilisterne beskattes uforholdsmæssigt hårdt, men de undlader at sige et eneste ord om, hvordan forslaget skal finansieres.
Dette er useriøst og økonomisk uansvarligt, specielt set i lyset af den svære økonomiske situation, som Danmark står i.
Der skal ikke herske nogen tvivl om, at registreringsafgiften i Danmark er højere, end den er i flere af de lande, vi er omgivet af.
Men når det er sagt, vil jeg sige, at det også er en registreringsafgift, der betyder, at der på de danske veje kører færre biler, end der gør i andre lande.
Der køres mindre her, vores biler er generelt mindre, og de er mere energieffektive, end de er i andre lande, og det er noget, der er til gavn for vores klima og vores miljø.
Jeg har derfor også svært ved at forstå Liberal Alliances påstand om, at en afskaffelse af registreringsafgiften skulle gavne miljøet.
Hvis denne afgift bliver afskaffet og de danske biler dermed tilsvarende bliver billigere, så vil det da netop være noget, der vil tilskynde til, at der bliver købt flere biler.
Dette vil ikke være nogen holdbar løsning for det danske samfund, for vi ved allerede nu, at forureningen er noget, der koster samfundet dyrt.
Registreringsafgiften bliver i lighed med, hvad der gælder for de fleste andre bilafgifter, opkrævet, uden at den er afsat til et bestemt formål.
Provenuet fra denne afgift indgår altså i den samlede finansiering af vores velfærdssamfund.
Jeg har derfor svært ved at følge Liberal Alliances argument om, at vi, fordi bilafgifterne indbringer et provenu, der er større, end hvad der bruges til vedligeholdelsen af veje og en udbygning af infrastrukturen, så lige så godt kan afskaffe registreringsafgiften.
Sådan fungerer den danske velfærdsmodel ikke.
Her opkræves der skatter og afgifter, for at hele samfundet kan fungere og kan hænge sammen.
Når det er, at Liberal Alliance vil afskaffe registreringsafgiften, og når man konstaterer, at det vil være noget, der vil give statskassen et provenutab på 13,4 mia. kr., så kan det undre mig, at jeg i forslaget alligevel ikke kan læse et eneste ord om, hvor Liberal Alliance vil finde de 13,4 mia. kr.
Finansieringen mangler.
Liberal Alliances skøn over, hvad provenutabet vil være, ser ud til at være en underdrivelse, idet skatteministeren i sin tale nævnte, at provenutabet nærmere vil blive på mellem 15 mia. og 20 mia. kr. årligt.
Måske skulle vi beholde registreringsafgiften og bruge nogle af indtægterne herfra på et kursus i blækregning for Liberal Alliances folketingsgruppe, for det er ikke første gang, at den liberale lommeregner har regnet forkert.
Nu må vi høre, hvordan det er, Liberal Alliance vil finansiere afskaffelsen af registreringsafgiften.
Er det daginstitutionerne, der skal have færre pædagoger?
Er det flere lukkedage, der skal stilles børnefamilierne i udsigt?
Skal de i folkeskolerne stuve flere børn sammen i klasselokalerne?
Skal der være færre undervisningstimer?
Skal der være færre lærere?
Eller er det på sygehusene, vi skal have færre sygeplejersker og læger?
Tidligere på dagen stod Liberal Alliances politiske ordfører her på talerstolen og talte i nedladende vendinger om, at det var sådan, at alle andre partier end Liberal Alliance kun ville give og give gaver.
De fire forslag fra Liberal Alliance, som vi behandler i dag, er en ren gavebod.
Det er noget, som hvert år vil koste samfundets fælles kasse mellem 21 mia. og 25 mia. kr.
Det, der står tilbage, er, at Liberal Alliance vil dele gaver ud, men at man ikke vil betale regningen for disse gaver.
Det er kort sagt noget, der økonomisk set er uansvarligt.
Vi arbejder i regeringen ud fra et forsigtighedsprincip, frem for at vi kommer med ufinansierede forslag til, hvordan det danske bilafgiftssystem skal indrettes.
Det betyder, at vi, når vi fremsætter lovforslag, der er udgiftsdrivende, i modsætning til, hvad Liberal Alliance gør, anviser, hvor pengene skal komme fra.
Det er nemlig økonomisk ansvarlighed.
Regeringen vil senere i denne valgperiode fremsætte et forslag om en fuldt finansieret reform af bilafgifterne, der målrettet skal sikre, at vi får flere miljø- og klimavenlige biler på vejene.
Jeg skal her for god ordens skyld sige, at Socialdemokraterne ikke kan støtte et forslag, der er ufinansieret, og som vil resultere i velfærdsforringelser og i et dårligere miljø.